Pa voor seun doodgeskiet: Polisie maak deurbraakDie vuurwapen waarop beslag gelê is. Foto: Verskaf Die Limpopo-polisie het ŉ deurbraak gemaak in die ondersoek na die moord op ŉ 46-jarige eienaar van ŉ veiligheidsmaatskappy in Polokwane (Pietersburg). Dié man is in Februarie ten aanskoue van sy 11-jarige seun koelbloedig doodgeskiet. Brig. Motlafela Mojapelo, polisiewoordvoerder, het Woensdag gesê beamptes van die provinsiale opsporingspan en speurders van die Polokwane-polisie het Dinsdag die sakeman se 42-jarige vrou in verband met sy moord in hegtenis geneem. Maroela Media het vroeër berig die sakeman, wie se naam tans weerhou word om die vrou se identiteit te beskerm totdat sy in die hof verskyn het, is op 20 Februarie teen 07:10 in Florapark voor sy seun en sy huishulp doodgeskiet. “Die oorledene se seun was by die hek en op pad skool toe, toe drie onbekende mans hom gekonfronteer en terug in die huis ingedwing het,” het Mojapelo gesê. “Hulle het die seun en ook die huishulp in die oorledene se slaapkamer ingedwing, waarna hulle die man verskeie kere geskiet het sonder om ŉ woord te sê.” ŉ Span speurders het sedert die voorval onverpoosd gewerk om die skynbare sluipmoord te ondersoek. “Op 27 Maart is ŉ klopjag by ŉ eiendom in Lephalale (Ellisras) uitgevoer waartydens ŉ verdagte, in sy 40’s, in hegtenis geneem is. Die man is ook ŉ sakeman en was na bewering betrokke by die moord op die oorledene,” het Mojapelo gesê. Volgens Mojapelo moes nuus oor dié verdagte se inhegtenisneming teruggehou word totdat die slagoffer se vrou in hegtenis geneem is, aangesien die vrou glo in ŉ romantiese verhouding “met een van die samesweerders” is. Die sakeman wat in hegtenis geneem is, Simon Ramela, het reeds op 29 Maart in die Polokwane-landdroshof verskyn op aanklag van moord en moet weer vandag [Woensdag] in die hof verskyn. Die polisie het tydens die inhegtenisnemings beslag gelê op ŉ pistool, ammunisie en twee voertuie. Die polisie het ŉ beroep op ene Victor Mashakeng gedoen om by sy naaste polisiestasie aan te meld aangesien hy moontlik die polisie in hul ondersoek kan bystaan. Enigiemand wat weet waar Mashakeng hom mag bevind, word versoek om kol. Linkie Mathebula by 064 756 8218, kapt. Richard Boshomane by 079 894 5501 of Stop Misdaad by 08600 10111 te bel.